Foto: FAH

POSTIZBORNI pregovori polako ulaze u završnu fazu. Nakon što je HDZ prihvatio MOST-ovih sedam uvjeta, Andrej Plenković je po završetku konzultacija kazao kako predstoji usuglašavanje po određenim programskim aspektima te oko raspodjele resora i funkcija.

I dok mediji spekuliraju o tijeku pregovora između HDZ-a i MOST-a, s osobitim zanimanjem po pitanju raspodjele ministarstava, za kratak komentar pregovaračkog procesa obratili smo se bivšem MOST-ovcu Stipi Petrini, koji je prošle godine imao direktan uvid u pregovore MOST-a s dvije najveće političke stranke u Hrvatskoj.

"Ja sam i prije ovih izbora govorio, čim su raspisani, da je jasno da će MOST i HDZ oformiti vladu. Rekao sam da SDP ima iluziju kako će dobiti izbore, razlika između SDP-a i HDZ-a je ta što HDZ ima 200.000 članova i iza sebe Crkvu, čije je političko krilo, a SDP ima samo 30.000 i protiv sebe Crkvu. Jasno je i da se u MOST-u ne odlučuje o tome, MOST će pristati na sve što mu se naredi s Kaptola, nema tu dvojbe. Ta nova vlada može biti čvrsta ako tu budu i manjinci, Bandić... Ali nemojte zaboraviti da je prošlu vladu isto podržalo 84 zastupnika, pa se desilo što se desilo.

MOST je tada imao 7 ministarstava, a sada će vjerojatno imati 5, no i to je upitno. Uloga MOST-a je bila da ogadi biračima treći put, najsmješnije što sam ja došao u sukob s MOST-om jer sam 2015. godine tražio mjesto predsjednika Sabora za Petrova, onda su me ogadili jer je par dana kasnije to ponudio SDP, pa sam ispao SDP-ov čovjek. Sad su uvidjeli o čemu se radi. MOST-ovi eksperimenti jako koštaju hrvatske građane, zamislite, ako njima treba godina dana da shvate da je najjača funkcija Predsjednik Sabora.... Tamo nema jednog pojedinca koji zna proceduru i tehnologiju vlasti, vidjeli ste tko je išao na konzultacije kod Grabar-Kitarović - Petrov i Bulj. A Bulja smo javno prozvali Andrija Mikulić i ja da objasni biračima koju dijagnozu ima, a ima dijagnozu. I taj čovjek koji ide na konzultacije...

"Miro Bulj mora otići iz politike"

Ako su iz politike morali otići Tomislav Karamarko i Vladimira Palfi, zašto MOST ne raščisti redove i ne šusne Miru Bulja? Koji je u mirovinu išao jer ima dijagnozu trajnog poremećaja ličnosti uzrokovanog psihičkom bolešću. Pitao sam ga otvoreno: "Jesi li psihički bolesnik ili ratni profiter?" To je afera koju treba otvoriti MOST. Ja javno kažem - on boluje od dijagnoze radi koje je išao u mirovinu - ili je lažirao bolest, ili je bolestan. Ako je lažirao, šta će mi takav? Ako je stvarno bolestan, šta će onda o meni i našoj budućnosti odlučivati psihijatrijski slučaj? Pacijent i psihijatar su išli na konzultacije kod Kolinde. Samo se više ne zna tko je kome pacijent, a tko slučaj.



Ovi izbori su otkrili sav jad i bijedu politike na nacionalnoj razini. U HDZ-u se promijenio samo Andrej Plenković, nitko drugi. Karamarka su smijenili zbog izbornog rezultata, a ne zato što je loš. Ja sam jasno govorio - MOST je političko krilo najrigidnijeg i najkonzervativnijeg dijela Crkve u RH. Oni su izbili svima normalnima iz uma glasanje za treću opciju. To je jako opasna skupina ljudi. Tragedija je što inzistiraju na Predsjedniku Sabora, svjesni su da je to jedina osoba koja ima ovlasti staviti na dnevni red mimo Poslovnika ono što on hoće. Ja sam im to rekao još prošle godine, rekao sam: "Di će Božo biti premijer, pa on jako loše vodi Metković, to je tragedija". Nitko tamo ne zna ništa, to je jako veliki problem", rekao je Petrina za Index.

Tekst se nastavlja ispod oglasa

Index se za komentar na optužbe Stipe Petrine obratio i MOST-ovom Miri Bulju, koji je odbacio navode Petrine kao lažne.

Bulj: To su lažne i sramotne obmane

"Napao me lažnim obmanama kao i Mikulić, moj ratni put je dobro poznat. U Saboru sam se očitovao o tome, to je jedan od najsramotnijih napada na mene", kazao je Bulj kratko za Index te nas uputio na svoj govor u Saboru te izjave medijima.

"Što se tiče stupnja moga invaliditeta sve je bilo po zakonu. Ja sam bio pet godina na prvoj crti bojišnice, bio ranjavan i imao brojne zdravstvene probleme. Osim toga nikad nisam manipulirao sa stupnjem invaliditeta kako me je to optužio Mikulić. Mikulić je zadnja osoba koja me ima pravo prozivati, a to što radi je dno dna. Udbaškim je metodama došao do moje medicinske dokumentacije koje se ja ne stidim.

Sinjani znaju tko sam ja! A što je radio Andrija Mikulić dok sam ja branio Hrvatsku? Radio je kao inspektor za rudarske koncesije, no i o tome bi se moglo štošta reći", poručio je Bulj još u svibnju.